แล้วก็ถึงวันที่ผมพาภรรยามาตรวจที่โรงพยาบาลอีกครั้ง คราวนี้ก็มีร้านที่เราเล็งไว้นานแล้วแต่ก็ยังไม่ได้มาลองทานซะทีครับ ประกอบกับได้เห็น Email จากทางวงในแนะนำร้านนี้ด้วย เราก็ยิ่งต้องมาให้ได้ในครั้งนี้นะครับ ^^

ร้าน Buttercup อยู่ชั้น 1 ด้านหน้า Amari Residences ซอยศูนย์วิจัย(ซอยเพชรบุรี 47) หน้าร้านสามารถจอดรถได้ 4-5 คันครับ แต่ถ้าเต็มแล้วก็สามารถจอดในโรงแรมได้ครับ ภายในร้านตกแต่งด้วยโทนสีนุ่มๆสบายตา เป็นร้านที่บรรยากาศดีมากครับ มีพื้นที่กว้างมากและร้านดูโปร่งด้วยแนวกระจกบานใหญ่ที่สองด้านของร้าน มีส่วนที่เป็น outdoor สำหรับคนที่ชอบบรรยากาศธรรมชาติด้วยครับ

ตอนแรกผมนึกว่าเป็นร้านขายของหวานและเบเกอรี่ที่มีบริการอาหารคาวบ้างเล็กน้อย... แต่พอเปิดเมนูก็เห็นว่ามีเมนูของคาวหลายเมนูทีเดียว และเนื่องจากมาครั้งแรก ผมจึงเลือกสั่งเมนูที่ทางร้านแนะนำนะครับ มีทั้งหมด 5 อย่างดังนี้ Spaghetti spicy bacon 160 บาท , Fettuccini smoked salmon cream sauce 220 บาท , Japanese tofu & grilled mushroom salad 160 บาท , Banana Pie 110 บาท และ Jelly & Icecream 80 บาท 

Spaghetti spicy bacon : อร่อยดีครับ ตอนแรกนึกว่าร้านนี้จะปรุงรสชาติเผ็ดแบบฝรั่งซะอีก ^^ รสชาติจัดใช้ได้เลยครับ ภรรยาผมทานไม่กี่คำก็บอกว่าเผ็ดแล้ว ผมจึงเหมาหมดคนเดียวเลยครับ ^^

Fettuccini smoked salmon cream sauce : รสชาติกลมกล่อมครับ แนะนำครับเมนูนี้ แต่ผมทานไม่กี่คำเพราะโดนภรรยายึดสัมปทานไปหมดเช่นกันครับ ^^ 

Japanese tofu & grilled mushroom salad : เมนูนี้เพื่อสุขภาพของภรรยาและลูกในท้องครับ ^^ เผ็ดย่างในสลัดหอมดีครับ ตามความชอบส่วนตัว เมนูนี้ผมราดน้ำสลัดจนชุ่มๆนะครับถึงจะอร่อยครับ เพราะตอนแรกราดเพียงนิดหน่อยรสมันยังซึมไม่ทั่วถึงครับ (หรือผมคลุกไม่ดีก็ไม่รู้นะครับ ^^")

Banana Pie : อร่อยครับ ไม่หวานเกินไป เป็นเมนูที่ทางร้านแนะนำเป็นเมนูแรกสำหรับของหวานเลยครับ

Jelly & Icecream : ผมไม่ได้ทาน ภรรยาบอกว่ารสชาติมาตราฐานทั่วไปครับ 

โดยรวมร้านนี้ผมให้คะแนนบรรยากาศมาอันดับหนึ่งเลยครับ ส่วนอาหารก็อร่อยครับ ต้องมาซ้ำอีกแน่นอนครับ .. 

ปล. แนะนำถ้าใครมาทำธุระที่โรงพยาบาลกรุงเทพ ควรมาทานตอนขากลับนะครับ จะได้ขับรถมาจอดที่ร้านเลย เพราะถ้าเดินจากโรงพยาบาลอาจจะไกลไปนิดนึง (โดยเฉพาะคนท้อง) และทางเดินมาที่ร้านก็แคบและอันตรายไปนิดนึงครับ